אירנה לנסקי

אירנה לנסקי (נולדה ב-12 ביוני 1971) היא אתלטית עבר אוקראינית וישראלית. שיאנית ישראל בריצת 200 מטר, בריצת 100 מטר משוכות ובריצת 400 מטר משוכות. בעבר החזיקה גם בשיא ישראל בריצת 400 מטר. לנסקי נולדה באוקראינה הסובייטית למשפחת פועלים. היא החלה להתאמן לאחר שבמהלך נסיעה ברכבת מדונצק לחרקוב, ולדימיר קרפצ'וק, מאמן קפיצות, הציע לה להתאמן אצלו. לאחר שלושה חודשים היא עברה למאמן אחר כדי להתאמן בריצת משוכות. בגיל 18 קבעה בריצת 100 מטר משוכות תוצאה של ­13.97 שניות, אך עברה להתמקד בריצת ­400 מטר משוכות. בגיל 20 היא התחתנה עם ולדימיר, אותו הכירה בלימודי חינוך גופני, ונולדה להם בת, אולגה. היא הפסיקה להתאמן למשך כשנתיים. באליפות העולם שנערכה בגטבורג, שוודיה 1995, סיימה לנסקי במקום 13 בריצת 400 מטר משוכות בתוצאה של 57.33 שניות ובמקום עשירי בריצת שליחות 4x400 מטר בתוצאה של 3:26.43 דקות. בתחרות שנערכה בינואר 1996 היא קבעה בריצת 400 מטר משוכות שיא אישי של 55.69 שניות, אך חלתה בשפעת לפני המשחקים האולימפיים שנערכו באטלנטה במשך שלושה שבועות ונאלצה להחמיץ אותם. בתחרות שנערכה בינואר 1997 קבעה בריצת 400 מטר תוצאה של 52.60 שניות. באליפות העולם שנערכה באתונה, יוון באוגוסט אותה שנה היא סיימה במקום 18 בריצת 400 מטר משוכות בתוצאה של 56.05 שניות. לנסקי עלתה עם משפחתה לישראל בשנת 1999. בתחרות שנערכה בקייב, יוני 2000 היא קבעה בריצת 400 מטר משוכות שיא ישראלי חדש של 56.09 שניות. באליפות ישראל שלפני המשחקים האולימפיים שנערכו בסידני בשנת 2000 היא התמוטטה באמצע הריצה ופונתה לבית­ חולים ושוב נאלצה להחמיץ את האולימפיאדה. באליפות העולם באתלטיקה באולם שנערכה בליסבון, פורטוגל במרץ 2001 סיימה במקום תשיעי בריצת 60 מטר משוכות בתוצאה של 8.07 שניות. באליפות העולם שנערכה באדמונטון, קנדה באוגוסט אותה שנה היא סיימה במקום 20 בריצת ­100 מטר משוכות בתוצאה של 13.20 שניות. באליפות אירופה באתלטיקה באולם שנערכה בווינה, אוסטריה במרץ 2002 סיימה לנסקי במקום תשיעי בריצת 60 מטר משוכות בתוצאה של 8.09 שניות. בתחרות שנערכה בתל אביב במאי 2002 היא קבעה בריצת 100 מטר משוכות שיא ישראלי חדש של 12.90 שניות, שיפור לשיאה של אסתר רוט-שחמורוב מ-1976 (12.93 שניות). חודש לאחר מכן, בתחרות גביע אירופה לאומות דרג ג' שנערכה בבלגרד ביוני סיימה לנסקי ראשונה בריצת 200 מטר בשיא ישראלי חדש של 23.15 שניות, שיפור של 42 מאיות לשיאה של שחמורוב משנת 1975. היא גם סיימה ראשונה בריצת 100 מטר משוכות, בתוצאה של 12.95 שניות, התוצאה השלישית בכל הזמנים של אתלטית ישראלית. שבועיים לאחר מכן, בתחרות ברתימנו, כרתים קבעה לנסקי בריצת 100 מטר משוכות שיא ישראלי חדש של 12.80 שניות. באליפות אירופה שנערכה במינכן, גרמניה באוגוסט אותה שנה היא סיימה במקום עשירי בריצת 100 מטר משוכות בתוצאה של 13.05 שניות. בשלב המוקדמות היא קבעה תוצאה של 13.04 שניות ועלתה מהמקום התשיעי. באליפות העולם שנערכה בפריז, צרפת בשנת 2003 סיימה לנסקי במקום 11 בריצת ­100 מטר משוכות בתוצאה של 12.89 שניות. באולימפיאדת אתונה (2004) סיימה לנסקי במקום 30 בריצת 100 מטר משוכות בתוצאה של 13.75 שניות. באליפות אירופה שנערכה בגטבורג, בשנת 2006 היא סיימה במקום 25 בריצת 100 מטר משוכות בתוצאה של 13.47 שניות. באליפות העולם שנערכה בברלין, גרמניה 2009 סיימה במקום 24 בריצת 100 מטר משוכות בתוצאה של 13.29 שניות. בשלב המוקדמות היא קבעה תוצאה של 13.18 שניות. באליפות ישראל באתלטיקה שנערכה בהדר יוסף בראשית יולי 2010 זכתה במדליית זהב בריצת 100 מטר משוכות בתוצאה של 13.34 שניות. חודש לאחר מכן, באליפות אירופה שנערכה בברצלונה, ספרד בסוף יולי היא זכתה לשאת את דגל המדינה בטקס הפתיחה, ובתחרות עצמה סיימה במקום 23 בריצת 100 מטר משוכות בתוצאה של 13.41 שניות. בשנותיה האחרונות בקריירה התאמנה לנסקי באגודת מכבי ראשון לציון בהדרכתו של פיליפ פיינגולד. ביולי 2013 פרשה לנסקי מפעילות מקצוענית. בתה של אירנה לנסקי, אולגה, אף היא אתלטית מצטיינת אלופת ישראל בריצת 100 מטר ובריצת 200 מטר. מדיה וקבצים בנושא אירנה לנסקי בוויקישיתוף אירנה לנסקי, באתר olympedia.org אירנה לנסקי, באתר התאחדות האתלטיקה הבין-לאומית אירנה לנסקי (אורכב 07.04.2014 בארכיון Wayback Machine) באתר של איגוד האתלטיקה בישראל אורי טלשיר, "אני רוצה יותר", באתר הארץ, 8 במרץ 2011 ניר שועלי, המשוכות מאחוריה, באתר nrg‏, 16 במאי 2002 אסי ממן, ‏אירנה לנסקי פרשה, הבת ניצחה במקצה ל-100 מטר, באתר ONE‏, 3 ביולי 2013 [1] [2] [3] [4] יובל פייס, אירנה לנסקי שברה את השיא ב-200 מטר, באתר ynet, 23 ביוני 2002 שיא ישראלי חדש ללנסקי ב-100 מטר משוכות, באתר ynet, 7 ביולי 2002 [5] [6] ראו כאן [7] ראו כאן [8]